Kitab-i-Aqdas

Le *Kitāb-al Aqdas* (in arabe ‏الكتاب الأقدس‎ *al-Kitāb al-Aqdas*) [etiam: *Kitáb-i-Aqdas*] es le ›Libro Sacrissime‹ del Bahā’ismo e le plus elevate texto de iste communitate neoreligiose derivate del Islām šī‘ite. Le autor de iste obra es Bahā’u’llāh (1817-1892) qui lo redigeva in 1873 in su exilio de ‘Akkā (Palestina). 

Le Kitāb al-Aqdas contine le leges religiose del Bahā’ismo, e es anque nominate le ›Libro del Leges‹ que se divide in 190 segmentos numerate. Al texto es addite un annexo de 107 ›Questiones e Responsas‹ (Q&R), ma cuje autorato non es perfectemente clar. Pro le Bahā’īs (le fideles del Bahā’ismo) il se tracta de expositiones de Bahā’u’llāh, durante que alicunes los attribue a Zaynu’l-Muqqarabīn (1818-1903), qui era secretario del propheta e copista de su scriptos.[1].

Udo Schaefer[2] vide in iste annexo (Q&R), nominate *Risāla-i su’āl u-ğawāb*[3], un catalogo de »questiones pro le empleo del leges«[4] que Zayn’ul-Muqarrabīn adressava a Bahā’u’llāh, le qual de su parte los respondeva. Secundo Schaefer[5], iste texto »esseva publicate usque a ille tempore solmente in extractos«[6]. Alterubi, Schaefer nota que iste catalogo de Questiones e Responsas existeva »solmente in un traduction non authentic de Māzinderānī/Gail«[7]. Le autorato de iste compilation (Q&R) – cuje authenticitate es negate de Schaefer – resta confuse per falta de datos e referentias non assatis fundite.

Le Aqdas contine anque 194 commentos o explicationes supplementari (Expl.) que se refere al texto sacre. Ma viste que Bahā’u’llāh prohibiva cata interpretation del textos sacre [Aqdas 105], on debe examinar iste ›Explicationes‹ con grande reservas. 

**1. Religion de lege**

In le concurso del religiones, le Bahā’ismo se presenta como un distachante e incomparabile phenomeno de importantia universal e como un nove revelation de Deo que pretende unir tote le humanitate in un sol systema religiose e social. Assi le Bahā’ismo non es un message que se dirige unicamente al individuo; illo se comprende in prime loco como un religion e movimento universal que aspira al unitate del humanitate integre.

Analogemente al Islām, le Bahā’ismo non cognosce un separation de Religion e Stato; illo es religion e societate in un *(dīn wa daula)* que include tote le spheras de vita. In iste aspecto le lege religiose del Bahā’ismo es in multo comparabile al *šarī‘a* (vide: sharia o shari'a) islamic. Ambes (Bahā’ismo e Islam) son ›religiones de obedientia‹ que impone al fideles le normas divin que in se son absolute e invariabile. Iste normas son documentate in le Kitāb al-Aqdas que contine le ordine juridic de Deo *(ḥaqq Allāh)*, e le qual non vale solmente pro le adherentes del Bahā’ismo ma pro tote le mundo, perque »le libro [le Aqdas] contine le lege divin pro le integre humanitate«.[8] 

Inter le numerose obras de Bahā’u’llāh, le Kitāb-al Aqdas pretende un position supreme. Tanto plus il surprende que le libro – redigite in 1873 in lingua arabe, le lingua del prophetia – per longe tempore non era disponibile pro le majoritate del fideles o al minus pro illes del mundo occidental. Le prime traduction (in anglese) es del anno 1992. Intertanto le obra existe in varie translationes al quales non es addite le texto original in arabe. Le Bahā’īs recognosce solmente le traductiones approbate per le autoritates del communitate.

**2. Le determinationes del Kitāb al-Aqdas**

Le Kitāb al-Aqdas expone in particular :

* le preceptos de culto (precarias obligatori, le jejuno e le pelegrinage);
* diverse dispositiones, regulas e admonitiones;
* le base financiari del communitate (contributiones, impostos social e obras pie);
* le base del ordine administrative;
* le normas civil (derecto matrimonial, derecto de succession);
* le normas del derecto penal.

**3. Le preceptos de culto**

Le preceptos de culto regula le precarias, le jejuno e le pelegrinage al locos sacre del communitate. A omne credente de 15 a 70 annos es imponite de exequer tres vices per die certe precarias obligatori *(ṣalat)* [Aqdas 6, 8-13]. Istos son accompaniate de ablutiones ritual *(wudu’)*, de certe posturas del corpore *(rak‘a)* e del orientation geographic a ‘Akkā *([[qibla]])*, ubi se trova le sepultura de Bahā’u’llāh. On exeque le precarias obligatori in privato e non in communitate; solmente le oration pro le mortos es celebrate in publico [Aqdas 12]. In plus al adherentes il es imponite le recitation del "Nomine le plus grande de Deo" *(Allāh’u- abhā)* 95 vices per die [Aqdas 18]. 

Le jejuno (angl. *fasting*) durante le mense de ‘Alā del calendario bahā’iste (le 2 usque le 21 de martio) es obligatori pro le viros ab le 15e anno de vita e contine le abstinentia de cata alimentation fixe e liquide, partiente del levar del sol usque le poner del sol [Aqdas 16,17]. 

Le pelegrinage al ›Casa le plus Grande‹ de Bahā’u’llāh in Bagdad o al ›Casa del Prime Puncto‹ de Sayyid al-Bāb[9] in Shiras (Iran) es obligatori pro tote le homines (viros); le feminas son dispensate [Aqdas 32]. Post le morte de Bahā’u’llāh, ‘Abdu’l Bahā, filio e successor del propheta, designava le sanctuario (le sepultura de Bahā’u’llāh) in Bahğī (in le proximitate de ‘Akkā in Palestina) como nove loco de pelegrinage [Aqdas, Expl. 54].

**4. Diverse dispositiones, regulas e admonitiones**

Le Kitāb al-Aqdas contine un multitude de leges, ordines e admonitiones que se refere primarimente al vita individual e social del adherentes. Le ordine maxime consiste in obedir al lege divin [Aqdas 7]. 

Inter altere son obligate: le obedientia al autoritates [Aqdas 95]; le exercitio de un travalio professional [Aqdas 33]; le inseniamento del infantes [Aqdas 48,150]; le redaction de un testamento [Aqdas 109]; le sepultura subterranee (prohibitión del cremation), le qual debe effectuar se non plus distante de un percurso de un hora [Aqdas 130]; le recognition del mission de Bahā’u’llāh in le actual cyclo de mille annos [Aqdas 37].[10]

Inter altere son prohibite: Le interpretation individual del Sacre Scripturas [Aqdas 105,168; Expl. 130]; le sclavitute (Aqdas 72]; le ascetismo e monastismo [Aqdas 36]; le confession [Aqdas 34]; le mendication e anque de dar a un mendicante [Aqdas 147]; le basia-mano [Aqdas 34]; le biberage alcoholic e opium[11] [Aqdas 119,155,190; Expl. 144,170]; le joco de hasardo [Aqdas 155]; cata acto sexual foris del matrimonio [Aqdas 19]; le impudicitate e homosexualitate [Aqdas 107; Expl. 134]; pigressa e otiositate [Aqdas 33]; maledicentia e diffamation [Aqdas 19]; assassinato e homocidio [Aqdas 19]; le portar de armas (excepte si es necessari) [Aqdas 159]; le lesion corporal, litigiositate e lucta [Aqdas 148]; le entrar in un casa sin permisso del proprietario [Aqdas 145]; le murmuration de versos sacre in publicitate [Aqdas 108]; le mitter le manos in cibos [Aqdas 46]; le rasura del capillos e le crescimento del capillos viril supra le lobulos auricular [Aqdas 44].

Il son abolite: Cata restriction con reguardo al vestimentos e del barba; le impuritate de cosas e populos; le impuritate del semine; restrictiones quanto al viage; le prohibition del uso de objectos de auro e de argento; le prohibition del musica.

Le fideles son convitate (inter alteres): de cultivar le communitate con le adherentes de altere religiones; de respectar le parentes; de inseniar e propagar le fide; de approfundar se in le studio del doctrinas; de non livrar se del sacre scripturas; de consultar le scripturas in caso de dissentimentos; de recitar melodicamente le sacre versos; de studiar le artes e le scientias in tanto que illos son de beneficio pro le humanitate; de consultar se con alteres; de repentir le peccatos ante Deo; de distinguer se per bon obras; de abstiner se del maltractamento del animales; de lavar se le pedes; de taliar se le ungulas; de perfumar se; de baniar in aqua munde; de esser sin macula in su vestitura. 

**5. Le base financiari del communitate**

Pro garantir le base financiari del communitate, le Kitāb al-Aqdas previde diverse fontes de ingressos, del quales es accentuate le pagamento del *ḥuqūq’ullāh* (›derectos de Deo‹) que se compone de 19 per cento del fortuna obtenite [Aqdas 97]. Altere fontes de ingressos consiste in le pagamento del *zakāt*, un taxa social [Aqdas 146], in operas pie o beneficente *(waqf,* Plur. *awqāf)* [Aqdas 42], in quotas del hereditage [Aqdas 20-29], in mulctas pro lesiones corporal *(diya)* [Aqdas 56], in altere mulctas pro diverse delictos e, al fin, in donos voluntari.

**6. Le ordine administrative**

Bahā’u’llāh non designava in su ›Libro Sacrissime‹ (Kitāb al-Aqdas) un successor, un cosa que es regulate in su testamento *(Kitāb-i ‘ahd)* de 1890, in que ille nominava ‘Abdu’l Bahā, su filio major (1844-1921), como successor. 

Es definite in le Kitāb al-Aqdas que in cata citate on debe establir un ›Casa de Justitia‹ *(bait al-‘adl,* Plur. *buyūt al-‘adl)* [Aqdas 30] que presentemente es nominate ›Assemblea Spiritual‹. Illo es le puncto de referentia administrative e le centro vital de omne communitate local. Cata Assemblea Spiritual ha 9 membros (homines e feminas) qui son eligite annualmente per le membros del communitate local. Actualmente (2015) il ha plus que 17.000 centros local in le mundo. 

Anteponite al Assembleas Spiritual es le ›Assemblea Spiritual National‹ a que incumbe le exercitio del deberes national. Iste institution non es mentionate in le Kitāb al-Aqdas o in altere textos de Bahā’u’llāh. Le gremio ha tamben 9 membros (homines e feminas) e es eligite cata anno per le representantes del Assembleas local. A scala mundial il ha plus que 170 Assembleas National.

Le institutiones supra mentionate son dirigite »per le spirito de Deo« e son, per consequente, infallibile o al minus divinmente animate in lor decisiones.

Non mentionate in le Kitāb al-Aqdas es tamben le ›Casa Universal de Justitia‹ *(bait’ul ‘adl- i a‘zam)*[12], le centro mundial del Bahā’ismo, malgrado que illo appare in multe contextos del Kitāb al-Aqdas, specialmente in le duo appendices ›Questiones e Responsas‹ e ›Explicationes‹ que non forma un parte integral del sacre texto. Le Casa Universal de Justitia (establite in 1963) non es un institution fundate de Bahā’u’llāh, ma un creation de ‘Abdu’l Bahā qui lo habeva anticipate in su testamento.[13] 

Le Casa Universal de Justitia ha su sede in Haifa (Israel), le centro universal del communitate del Bahā’īs. Illo se compone de 9 membros (solmente homines) e es eligite omne 5 annos per tote le Assembleas National del mundo. 

Non mentionate in le Kitāb-al Aqdas o in altere scripturas de Bahā’u’llāh es tamben le institution del ›Guardianismo‹, le qual se refere a ‘Abdu’l Bahā qui nominava in su testamento Šawqī Rabbānī o Shoghi Effendi (1897-1957) como ›Custode‹ o ›Guardiano‹ *(valī-i amr’ullāh)* del Bahā’ismo. Malgrado isto, le institution del ›Guardianismo‹ appare in un appendice del citate libro [Aqdas, Expl. 66], ubi es suggerite que Bahā’u’ullāh ya haberea previste iste institution. Le ›Guardianismo‹ existeva de 1921-1957 e expirava in 1957 con le morte de Shoghi Effendi. 

**7. Le normas del derecto civil**

***a) Derecto matrimonial***

Le matrimonio *(nikāḥ)* es un »institution divin« e, assi, obligatori [Aqdas 63]. Tamen, il pare que se tracta de un »obligation« non obligatori quando alterubi es dicite: »Il es non obligatori« [Aqdas, Q&R 46; Expl. 91].

Le polygamía non es explicitemente prohibite, ben que Bahā’u’ullāh consilia de non maritar se con plus que duo feminas, dante mesmo le preferentia al monogamía. Del predilectión matrimonial del femina, le Kitāb al-Aqdas non da informationes, malgrado que le Bahā’ismo affirma emphaticamente le equalitate del sexos. 

Al homine (viro) es permittite de prender ultra su sposa(s) anque un »virgine«, semper e quando isto es decorate con decentia [Aqdas 63]. Al femina non es concedite un derecto equal; es a dicer: illa non pote haber ultra le marito anque un ephebo o un viro adolescente.

***b) Divorcio***

Es disapprobate le divorcio *(ṭalāq)* [Aqdas 70], ma permittite post un moratorio de un anno [Aqdas 68]. Es solmente le homine qui pote divorciar se; de un identic derecto concedite al femina, le Kitāb al-Aqdas non da informationes.[14]

Durante le moratorio de un anno que precede al divorcio, le femina accusate de infidelitate non pote reclamar un sustentamento o alimentos [Aqdas 70][15]. In quanto al consequentias que resulta del infidelitate del homine (viro), le Kitāb al-Aqdas guarda silentio.

***d) Derecto de succession***

»Omne individuo es obligate a facer un testamento« [Adas 109]. Le testator pote disponer liberemente de su benes. Le repartition del haberes se realisa post le pagamento del *ḥuqūq’ullāh* (›derectos de Deo‹), le liquidation de eventual debitas e le costos funeral [Aqdas 28]. In caso que non existe un testamento, il es previste un detaliate succession legal, in que le descendentes mascule son privilegiate con reguardo al feminas [Aqdas 20; Expl 38]. Si le defuncto non lassa descendentes, le quota del quales cade al Casa de Justitia competente [Aqdas 21]. Non-Bahā’īs son excludite del succession legal; es a dicer: »Qui – malgrado le categoria hereditari – sta foris del fide, es reguardate nonexistente e non pote hereditar« [Aqdas, Q&R 34]. 

**8. Le normas del derecto penal**

Secundo le opinion del Bahā’īs, le ordine del mundo es fundate sur le principios de »recompensa e punition«[16]. Il non es le misericordia, ma le derecto e le ordine divín que exige un preeminentia absolute. Ergo, le valor cardinal del ordine mundial constiste in le justitia *(‘adl)* e non in le amor remittente.[17]

Le sanctiones penal previde in prime loco le pagamento de mulctas pro le delictos committite. Il son prohibite e punibile le cohabitation foris del matrimonio *(zinā’)* [Aqdas 19,49], adulterio [Aqdas, Expl. 36,77] e homosexualitate [Aqdas 107]. Le violation non es mentionate in le texto, ma reguardate como forma de impudicitate *(zina’)* [Aqdas, Expl. 36]. Con toto isto, de relevantia penal es solmente le acto sexual extra-matrimonial [Aqdas, Expl. 36]. Le persecution de altere delictos incumbe – in application del derecto supplementari *(ius divinum complementarum)* – al Casa Universal de Justitia [Aqdas, Expl. 36] e/o al Assembleas Spiritual (local o national) [Aqdas, Expl. 77]. Le objectivo principal del pena es le compromitter del delinquente, su vergonia e dishonor ante le societate [Aqdas, Expl. 77]. 

Pro le furto es decretate le bannimento e prision, e ab le tertie delicto le application de un »marca« sur le fronte facial, »a fin que, assi identificate, le delinquente non sia acceptate in le citates e paises de Deo« [Aqdas 45]. Le Bahā’īs guarda silentio in clarificar de que qualitate es iste »marca«[18] (un marca de ustion, un tatu o un altere forma de mutilation o deformation physic?). Certe es in omne caso que se tracta de un stigmatisation ben visibile e inextinguibile, con que es intendite le permanente exclusion social del delinquente.

Pro homicidio e incendio criminal le pena de morte es ordinate. Un pena alternative es le prision perpetue [Aqdas 62]. 

**9. Considerationes final**

Le derecto bahā’iste non cognosce un separation de poteres, i.e. le poter legislative, le poter executive e le poter judicial, sub le quales se funda omne stato de derecto moderne. In le Bahā’ismo il es le »Administration« (le organo administrative del communitate) que de modo simultanee reuni le tres poteres exclusivemente in un sol corporation, divinmente fundate. Il domina le idea que le mundo es governate in tote su aspectos de Deo e non de ulle instantia secular. Assi, le derecto secular es »ni fonte ni modello« pro le ordine juridic del Bahā’is[19]. Per consequente, le fideles son convitate de appellar in caso de controversias juridic unicamente al instantias interne del administration religiose[20]. Isto es un aspecto central in que le Bahā’ismo va conforme con le Islam fundamentalistic, que tamben refusa un ordine juridic e social non basate sur le religion.

Pro le Bahā’īs, le Kitāb al-Aqdas es le »obra supersaliente« del mission de Bahā’u’llāh. Illo es le nove *šarī‘a* (vide: *[[sharia]]* o *[[shari'a]]*), le lege supreme de un futur mundo unificate, le charta de un theocratia universal, in que le systemas de valores de un mundo secular sera restituite de un dominio divin. 

»Iste obra … es singular e incomparabile inter le sacre scripturas del mundo. Manifestate del prime usque le ultime parola del fundator del Fide Bahá’í, le Kitáb-i-Aqdas conserva al posterioritate le leges, sur le quales reposa le construction de su futur ordine mundial«.[21]

»In iste Libro Sacrissime, cuje dispositiones sera in vigor pro al minus mille annos e cuje systema involvera tote le orbe, on pote ben vider le descendita le plus lucide del spirito de Bahá’u’lláh, le libro matre de Su mission, le Charta de Su nove ordine mundial.«[22]

Le leges del Kitāb al-Aqdas »son de Deo« e, per consequente, infallibile e invariabile. Illos pretende in le presente millennio (epocha de al minus mille annos) un vigentia absolute e non pote esser abrogate o adaptate a nove conditiones e situationes. In consequentia, le texto – in su qualitate de esser le »Verbo de Deo« authentic – anque non pote esser interpretate de qualcunque modo [Aqdas 105]. Isto non vale solmente pro le Aqdas, ma pro tote le sacre scripturas del Bahā’ismo. Le instantias autorisate al interpretation era in le passato solmente ‘Abdu’l Bahā (le successor de Bahā’u’llāh; †1921) e Shoghi Effendi (le prime e al mesmo le ultime custode del communitate; †1957). Le Casa Universal de Justitia (le supreme dirigentia del communitate; establite in 1963) es a su vice un organo administrative e juridic, e in iste function non competente in quanto al exegese *(tafsīr)*. Essente assi, le Bahā’ismo ya non dispone de un autoritate interpretative.[23]

Tanto plus il surprende que le Kitāb al-Aqdas es proviste de varie textos interpretative que in su amplitude supera le texto legal [Aqdas 1-190]. Multes de iste interpretationes contradice profundemente al dispositiones del Aqdas, revelate de Bahā’u’llāh. Il sembla exister un tendentia de relativar e harmonisar certe passages inopportun, a fin que illos appare in un luce favorabile. Illo es anque un methodo in que alicun dispositiones de Bahā’u’llāh cade in perdita total o son cambiate in lor pur contrario (p.ex. elementos del derecto matrimonial, del derecto del divorcio, del derectos feminin etc.). On pote trovar in iste machinationes un certe analogia con le practica del *[[taqiya|taqīya]]* (etiam: *taqīyya* = ›autoprotectión‹) que es diffundite super toto in le Islam šī‘ite e su ramificationes. Iste practica permitte le renegation e le dissimulation del proprie fide o de certe doctrinas in situationes periculose o disavantagiose. Le Bahā’īs evita le parola ›taqīya‹ e lo substitue per le termino *ḥiqma* *([[sagessa]]*, angl. *wisdom)*.

In summa on pote constatar que le Kitāb al-Aqdas se presenta como un codice in que le normas son exponite al disponibilitate arbitrari, con que es incerte lo que realmente exige un irresistente pretension legal[24]. Isto produce un certe confusion e rende difficile non solmente le discussion interne ma anque le dialogo interreligiose. 

## Referentias

1 Bormann, K.: *Das Aqdas*, p. 55-56). Vide etiam: Francesco Ficicchia: *Bahā’ī – Einheitsreligion und globale Theokratie*, p. 101 (nota 1) e p. 109 (nota 6).

2 *Desinformation als Methode*, p. 258.

3 Bormann, K..: *Das Aqdas*, p. 55-56.

4 Il pare que se tracta de procedimentos in quanto al uso del Aqdas e non de alterationes e addendas posterior. Un catalogo de ›questiones" e ›responsas" non pote reclamar simplemente fortia legal. 

5 *Desinformation al Methode*, p. 258.

6 In: Fāḍil-i-Māzindarānī, *Amr va Khalq*, vol. 1-4, Tiḥrān 1965-1974.

7 *Desinformation als Methode*, p. 281.

8 Schaefer, U.: *Das Recht der Religionsgemeinschaft der Bahā’ī*, p.. 29.

9 Sayyid ‘Alī Muḥammad al-Bāb (1819-1850) es le fundator del Bābismo (in 1844), del qual in 1866 nasceva le Bahā’ismo. 

10 Le Bahā’ismo pretende de esser mundialmente le sol religion valide in le presente cyclo millennari (de 1844 usque +/-2850). Isto corresponde con le idea que Deo se manifesta in diverse eras historic semper de nove. Cata systema religiose es, per consequente, limitate in su temporalitate, ben que in le epocha de su existentia le merita un rango absolute.

11 Con opium‹ es intendite cata forma de drogas e assi le narcotraffico.

12 »Le institution international non es in particular definite in le litteratura de Bahā’u’llāh e pote esser distinguite solmente per assignationes functional.« – Schaefer, U.: *Das Recht der Religionsgemeinschaft der Bahā’ī*, p. 40, nota 243.

13 Le authenticitate de iste testamento es contestate. – White, R.: *The Baha’i Religion and its Enemy – the Baha’i Organization* (Rutland Vt. 1929); White, R..: *Abdul Bahas Alleged Will is fraudulent* (Rutland Vt. 1930); White, R.: *Abdul Bahas Questioned Will and Testament* (Beverly Hills 1946); Zimmer, H.: *Eine Testamentsfälschung wertet die Bahai-Religion ab in den politischen Shoghismus* (Waiblingen/Stuttgart 1971) [English transl.: *A Fraudulent Testament Devalues the Bahai Religion into political Shoghism*, Waiblingen 1973]; Ficicchia, F.: *Bahā’ī ― Einheitsreligion und globale Theokratie*, p. 48-49.

14 Schaefer, U., in: Schaefer et al.: *Desinformation als Methode*, p. 282; Schaefer, U.: *Das Recht der Religionsgemeinschaft der Bahā’ī*, p. 34, nota 169.

15 Iste disposition divin [Aqdas 70] es transformate per via interpretative in su pur contrario [Aqdas, Expl. 100].

16 Bahā’u’llāh, cit. in: ‘Abdu’l-Bahá: *Briefe und Botschaften* (Hofheim 1992), 3:25; 6:25; 8:55, 8:61; 11:6.

17 Schaefer, U.: *Einige Anmerkungen zu den strafrechtlichen Bestimmungen im Kitābu’l-Aqdas* (vide: http://www.udoschaefer.com ). 

18 Schaefer, U. et al.: *Desinformation als Methode*, p. 314.

19 Schaefer, U.: *Die Grundlagen der Verwaltungsordnung der Bahá’i*, p. 78; Shoghi Effendi: *Bahá’í Procedure*, p. 85.

20 Schaefer, U.: *Die Grundlagen der Verwaltungsordnung der Bahá’i*, p. 166.

21 Shoghi Effendi, cit. in: *Kitáb-i-Aqdas, Das Heiligste Buch*, p. 19-20. 

22 Shoghi Effendi, cit. in: *Kitáb-i-Aqdas, Das Heiligste Buch*, p. 19.

23 Schaefer, U. et al.: *Desinformation als Methode*, p. 564.

24 Udo Schaefer explica que le introduction del leges se realisara »poco a poco« e quando »le tempore es matur pro isto« (*Desinformation als Methode*, p. 259).

## Litteratura
*‘Abdu’l-Bahá: *Wille und Testament*. Frankfurt/M. 1964 (sur base del edition american de 1925sqs). 
*Bacquet, K.: *Enemies Within: Conflict and Control in the Baha’i Community*. In: *Cultic Studies Journal*, Vol. 18, pp. 109-140. Internet: http://www.angelfire.com/ca3/bigquestions/enemies.html 
*Bahá’u’lláh: *The Kitáb-i-Aqdas - The Most Holy Book*. Haifa 1992. (In germano: *Kitáb-i-Aqdas – Das Heiligste Buch*. Hofheim 2000.)
*Bausani, A.: Art. ›Aqdas‹, in: *Encyclopedia Iranica*. London/New York 1986. Internet: http://www.iranicaonline.org/articles/aqdas-more-fullv-al-ketah-al-aqdas-pers 
*Borrmann, K.: *Das Aqdas*. Würzburg 2005.
*Cole, J.R.I: *Modernity and the Millennium*. New York 1998.
*Cole, J.R.I.: ›The Baha’i Faith in America as Panopticon (1963-1997)‹. In: The Journal for the Scientific Study of Religion, Vol. 37, n° 2 (June 1998). Internet: http://www.personal.umich.edu/~jrcole/bahai/1999/jssr/bhjssr.htm  
*Cole, J.R.I.: ›Fundamentalism in the Contemporary U.S. Baha’i Community‹. In: *Religious Studies Review*, Vol. 43, n° 3 (March 2002), p. 195-217. Internet: http://iranscope.ghandchi.com/Anthology/Bahai/fundamentalism.htm 
*Elder, E. & Miller, W.McE. (ed.): *Al-Kitāb al-Aqdas or the Most Holy Book by Ḥusayn ‘Alī Bahā’u’llāh*. Translated from the original Arabic and published by the Royal Asiatic Society, Oriental Translation Fund, New Series, vol 38. London 1961. 
*Ficicchia, F.: *Der Bahā’ismus. Weltreligion der Zukunft? Geschichte, Lehre und Organisation in kritischer Anfrage*. Stuttgart 1981. 
*Ficicchia, F.: *Bahā’ī – Einheitsreligion und globale Theokratie. Ein kritischer Einblick in die Universalreligion der Zukunft*. Münster 2009. Internet: http://www.amazon.de/gp/product/386582806X?*Version*=1&*entries*=0 
*Hutter, M.: *Die Bahá’í - Geschichte und Lehre einer nachislamischen Weltreligion*. Marburg 1994. 
*Hutter, M.: *Handbuch Bahā’ī - Geschichte, Theologie, Gesellschaftsbezug*. Stuttgart 2009. 
*McGlinn, S.: *Church and State in the World Order of Baha’u’llah*. Internet: http://bahai-library.com/unpubl.articles/church.html  
*Miller, W.McE.: *The Bahā’ī Faith. Its History and Teachings*. South Pasadena 1974.
*Momen, W.: *A Basic Bahá’í Dictionary*. Oxford 1989.
*Reller, H. & Kiessig, M. (Hrg.): *Handbuch religiöse Gemeinschaften* (Kap. 5 und 7). Gütersloh 1985. Internet: http://www.h-net.org/~bahai/index/diglib/books.htm 
*Roemer, H.: *Die Bābī-Behā’ī*. Diss. Potsdam 1911. Internet: http://www.h-net.org/~bahai/diglib/books/P-T/R/Roemer/Babi-Behai.htm
*Salisbury, V.: *An Examination of Suppression and Distortion in 20th-Century Baha’i Literature*. Internet: www.bahai-library.com/unpubl.articles/suppression.html 
*Schaefer, U.: *Die Grundlagen der Verwaltungsordnung der Bahá’i*. Diss. Heidelberg 1957.
*Schaefer, U.: *Einige Anmerkungen zu den strafrechtlichen Bestimmungen im Kitābu’l-Aqdas*. Internet: http://www.udoschaefer.com  
*Schaefer, U. / Towfigh, N. / Gollmer, U.: *Desinformation als Methode - Die Bahā’ismus-Monographie des F. Ficicchia*. Hildesheim/Zürich/New York 1995.
*Schaefer, U.: ›Das Recht der Religionsgemeinschaft der Bahā’ī‹. In: *Kirche & Recht - Zeitschrift für die kirchliche und staatliche Praxis*. Luchterhand, Neuwied, 4/2001.
*Shoghi Effendi: *Bahá’í Procedure - A Compilation*. Wilmette, Ill. ,1942.
*Shoghi Effendi: *Principles of Bahá’í Administration*. Manchester 1950, London 1963.
*Shoghi Effendi: *Bahá’í Administration*. Wilmette, Ill., 1953 (repr. 1968).
*Shoghi Effendi: *Gott geht vorüber*. (Prime editión) Oxford 1954.
*Smith, P.: *A Concise Encyclopedia of the Bahá’í Faith*. Oxford 2002.
*Sohrab, A.: *Broken Silence - The Story of Today’s Struggle for Religious Freedom*. New York 1942.
*Sohrab, A.: *The Will and Testament of ‘Abdu’l Bahā - An Analysis*. New York 1944.
*Tumansky, A.H. (éd.): ›Kitabe Aqdas‹. In: *Mémoires de l’Académie Impériale des Sciences de St-Petersbourg*. VIIIe série, vol. III, N° 6. St-Petersbourg 1899.
*White, R.: *The Baha’i Religion and its Enemy – the Baha’i Organization*. Rutland, Vt. 1929.
*White, R.: *‘Abdu’l Bahas Alleged Will is fraudulent*. Rutland, Vt. 1930.
*White, R.: *‘Abdu’l Bahas Questioned Will and Testament*. Beverly Hills 1946.
*Zimmer, H.: *Eine Testamentsfälschung wertet die Bahai-Religion ab in den politischen Shoghismus*. Waiblingen 1971 (English: *A Fraudulent Testament Devalues the Bahai Religion into political Shoghism*. Waiblingen 1973).